Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase nimetuse registreerimise taotluse avaldamine

(2022/C 278/10)

Käesoleva dokumendi avaldamine annab õiguse esitada taotlusele vastuväiteid Euroopa Parlamendi ja nõukogu määruse (EL) nr 1151/2012 (1) artikli 51 kohaselt kolme kuu jooksul alates käesoleva dokumendi avaldamise kuupäevast.

KOONDDOKUMENT

„SAMOBORSKA ČEŠNJOVKA / SAMOBORSKA ČEŠNOFKA“

ELi nr: PGI-HR-02790 – 23.7.2021

KPN ( ) KGT (X)

1. [KPN või KGT] nimetus(ed)

„Samoborska češnjovka / Samoborska češnofka“

2. Liikmesriik või kolmas riik

Horvaatia Vabariik

3. Põllumajandustoote või toidu kirjeldus

3.1. Toote liik [loetletud XI lisas]

Klass 1.2. Lihatooted (kuumtöödeldud, soolatud, suitsutatud jne)

3.2. Punktis 1 esitatud nimetusele vastava toote kirjeldus

Toode „Samoborska češnjovka / Samoborska češnofka“ on sea-, veise- ja/või vasikahakklihast ning seapekist valmistatud suitsuvorst, millele on lisatud värske küüslaugu ja kuiva valge veini tõmmist. Vorstile lisatakse jahvatatud musta pipart, magusat paprikapulbrit, purustatud teravat paprikat või marineeritud teravat pepperoni’t, samuti söögi- ja nitritsoola. See topitakse naturaalsesse seasoolde, vormitakse paarideks ja kuumsuitsutatakse.

Pärast suitsutamist on toote „Samoborska češnjovka / Samoborska češnofka“ (lõpptoode) pind iseloomuliku heleda kuni tumeda punakaspruuni värvusega. Läbilõikes on liha heleroosa värvusega ning näha on pekitükke. Läbilõikes on täidis ühtlane ja kompaktne ning kleepub soole külge. Tekstuur on pärast suitsutamist ja jahutamist pehmem.

Keemilised parameetrid

Kogu lihavalgu osakaal lõpptootes on vähemalt 16 %.

Lõpptoote rasvasisaldus on maksimaalselt 30 %.

Lõpptoote kaal on 250–300 grammi jahutatud vorstipaari kohta.

Toodet „Samoborska češnjovka / Samoborska češnofka“ süüakse keedetult, hautatult või grillitult. Söömisvalmis toode on elastse tekstuuriga ning hammustamisel tihke ja mahlakas. Tootel on keedetud sealiha maitse ning see on kergelt vürtsikas maheda ja täidlase suitsu-, küüslaugu- ja veiniaroomiga.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Umbes 55–60 % toote „Samoborska češnjovka / Samoborska češnofka“ valmistamiseks kasutatud toorainest koosneb sealihalõikmetest 20–25 % nähtava pekiga ning 20-25 % puhtast sea abatükist ilma esijalgadeta kuni 5 % nähtava pekiga.

10–15 % koosneb veise- ja/või vasikalihast, mis on pärit kaelast, ilma esijalgadeta abaosast ja ilma koodita reietükist ja/või veise- ja/või vasikalihalõikmetest kuni 5 % nähtava pekiga.

Searasva lisatakse nii, et see moodustab kuni 10 % toorainest. See võib olla sea kaela- ja/või seljapiirkonnast pärit tahke rasv ja/või reietüki piirkonnast pärit pooltahke rasv.

Tootele „Samoborska češnjovka / Samoborska češnofka“ lisatakse ka 2–4 % värske küüslaugu ja kuiva valge veini tõmmist (kuivas valges veinis ja vees keedetud värske, puhastatud ja purustatud küüslauk, kus küüslaugu, valge veini ja vee suhe on 1:1:1). Viimasena lisatakse jahvatatud must pipar (0,1–0,3 %), magus paprikapulber (0,25-0,5 %), purustatud terav paprika (0,1–0,2 %) või marineeritud terav pepperoni (0,2–0,5 %), söögisool (1 %) ja nitritsool (1 %). Suhkru kasutamine on keelatud.

Toode „Samoborska češnjovka / Samoborska češnofka“ on topitud 32/34 mm läbimõõduga naturaalsesse seasoolde.

3.4. Täpsustage tootmise erietapid, mis peavad toimuma määratletud geograafilises piirkonnas

Kõik toote „Samoborska češnjovka / Samoborska češnofka“ valmistamise etapid – koostisosade ja täidise ettevalmistamine, täidise soolde toppimine, täidise stabiliseerimine ja punase värvuse saavutamine, suitsutamine ja jahutamine – peavad toimuma punktis 4 määratletud geograafilises piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

—

3.6. Sellise toote märgistamise erieeskirjad, millele registreeritud nimetus viitab

Kui toode „Samoborska češnjovka / Samoborska češnofka“ lastakse jaeturule ilma pakendita, tuleb iga vorstipaar märgistada.

Kui toode „Samoborska češnjovka / Samoborska češnofka“ on mõeldud ettevõtetele, kus seda lõpptarbijale tarbimiseks ette valmistatakse, ei ole vaja iga paari eraldi märgistada. Selle asemel tuleb ülepakendile panna etikett, millel on lisaks ettenähtud teabele märgitud paaride arv pakendis.

4. Geograafilise piirkonna täpne määratlus

Toodet „Samoborska češnjovka“ / „Samoborska češnofka“ toodetakse Samobori linna ning järgmiste naaberasulate halduspiirides: Beder, Bobovica, Braslovje, Bratelji, Bregana, Breganica, Budinjak, Bukovje Podvrško, Celine Samoborske, Cerje Samoborsko, Domaslovec, Drežnik Podokićki, Dubrava Samoborska, Falašćak, Farkaševec Samoborski, Galgovo, Gradna, Grdanjci, Hrastina Samoborska, Jarušje, Javorek, Kladje, Klake, Klokočevec Samoborski; Konšćica, Kotari, Kostanjevec Podvrški, Lug Samoborski, Mala Jazbina, Mala Rakovica, Mali Lipovec, Manja Vas, Medsave, Molvice, Noršić Selo, Novo Selo Žumberačko, Osredek Žumberački, Osunja, Otruševec, Pavučnjak, Petkov Breg, Podgraůe Podokićko, Podvrh, Poklek, Prekrižje Plešivičko, Rakov Potok, Rude, Samoborski Otok, Savršćak, Selce Žumberačko, Sječevac, Slani Dol, Slapnica, Slavagora, Smerovišće, Stojdraga, Sveti Martin pod Okićem, Šimraki, Šipački Breg, Tisovac Žumberački, Velika Jazbina, Velika Rakovica, Veliki Lipovec, Višnjevec Podvrški, Vratnik Samoborski, Vrbovec Samoborski ja Vrhovčak; need asuvad Horvaatia loodeosas Samobori mägede idanõlvadel, mis moodustavad osa Žumberaki mäestikust ja kus Gradna jõgi suubub Sava jõe madalikele.

5. Seos geograafilise piirkonnaga

Toote „Samoborska češnjovka / Samoborska češnofka“ ja geograafilise piirkonna vaheline seos põhineb mainel, mis on vorstil tänu tootjate oskusteabele koostisosade valimisel ja ettevalmistamisel ning tootmisprotsessi eri etappides, mis annavad tootele iseloomuliku maitse ja lõhna (lihalõikmete valimine, värske küüslaugu ja veini tõmmise valmistamine, põimimine, puidu suitsutamiseks ettevalmistamine).

Samobori piirkonna perekondadel on pikaajaline lihatoodete ja vorstide, eelkõige toote „Samoborska češnjovka / Samoborska češnofka“ tootmise traditsioon, sest iga kodumajapidamine kasvatab sigu ning hoiab ja säilitab pärast tapmist nende liha ja vorste. Varem külvasid toote „Samoborska češnjovka / Samoborska češnofka“ tootmispiirkonna madalama ala elanikud teravilja ja söödakultuure või rajasid viinamarjaistandusi või viljapuuaedasid mäenõlvadele, samal ajal kui arvukad karjamaad soodustasid veiste, sigade ja hobuste kasvatamist. Kuna tegemist on tuntud viinamarjakasvatus- ja veinitootmispiirkonnaga, oli vein elanike igapäevalus tähtsal kohal ning seda kasutati vorstitootmises.

„Češnjovka/češnofka“ (küüslauguvorst) esimesed kirjalikud ülestähendused pärinevad 1915. aastast (Samobor narodni život i običaji (Samobori looduselu ja kombed), Milan Lang, Zagreb, 1915, lk 105–107), kus Milan Lang kirjutab toote ja tooraine kvaliteedist ning toote valmistamiseks kasutatud inimoskusest, nimetades seda „parimaks vorstiks“. Neist ülestähendustest nähtub, et toote „Samoborska češnjovka / Samoborska češnofka“ tootmine hakkas maapiirkondade kodumajapidamistes arenema sigade tapahooajal, mil kasutati ainult kohalikke koostisosi nagu sealiha, vein ja küüslauk, ning Langi sõnul valmistasid vorste peamiselt naised.

Toodet „Samoborska češnjovka / Samoborska češnofka“ hakkasid tootma lihunikud. Samoborist pärit vagabund, kuid muidu haritud kirjanik Zvonimir Tkalčić-Zvonček kirjutas 1934. aasta karnevalile luuletuse, mis kirjeldab talle toitu andvate Samobori lihunike elu ja tööd, ning selles mainitakse ka češnofka’t (Samoborska salamijada 20 godina (Samobori salaamifestival – 20 aastat), Robert Škiljan (toimetaja), Samobor, 2007, lk 16).

Toote „Samoborska češnjovka / Samoborska češnofka“ eripära põhineb selle tootmisel kasutatavate kvaliteetsete toorainete ja koostisosade hoolikal valikul ja valmistamisel.

Toote „Samoborska češnjovka / Samoborska češnofka“ mahlakus pärast keetmist tuleneb valitud sealihalõikmetest, milles rasv kinnitub lihaskoe külge. Kuna toote „Samoborska češnjovka / Samoborska češnofka“ kvaliteedi tagavad eri anatoomiliste osade ühtsed lõikmed, eraldab lihunikmeister rümba lõikamisel teatud lihasrühmad eri kehaosadest (reietükk, abaosa, kael ja seljaosa). Seejärel eraldavad nad visuaalse hindamise teel lõikmetest liigse rasva. Lõikmete ettevalmistamine ja valik hõlmab nii oskusi kui ka teadmisi selle kohta, kuidas rümpa lõigata, ja liha kulinaarsete omaduste kohta ning see on aastatepikkuse kogemuse tulemus. Lühidalt öeldes on „Samoborska češnjovka / Samoborska češnofka“ toode, mille kvaliteet põhineb kvaliteetsetel lõikmetel, mitte puhtal tailihal.

Toote „Samoborska češnjovka / Samoborska češnofka“ teine eripära, mis sõltub lihunikmeistri oskustest, on vorsti põimimine. Vorsti põimimine on protsess, mille käigus seotakse vorstid väikese puupulga abil käsitsi paarideks. Põimimisega saadakse õige geomeetriline kuju, mille kaudu suits läbib ühtlastes kontsentratsioonides toote pinda, mis annab tootele „Samoborska češnjovka / Samoborska češnofka“ ühtlase värvuse. Põimimine nõuab märkimisväärseid kogemusi.

Värske küüslaugu ja kuiva valge veini tõmmis annab tootele „Samoborska češnjovka / Samoborska češnofka“ iseloomuliku maheda küüslaugu ja veini maitse. Lihunikmeistrid teavad, kuidas värske küüslauk peaks maitsema ja lõhnama. Nad teavad, kuidas valida eri sortide hulgast tõmmise valmistamiseks kasutatav küüslauk.

Marineeritud terav pepperoni või purustatud terav paprika annavad tootele „Samoborska češnjovka / Samoborska češnofka“ maheda vürtsikuse.

Stabiliseerimisetapis on täidise koostisosad tihkemad, mis annab tootele „Samoborska češnjovka / Samoborska češnofka“ täidlase maitse.

Tootele „Samoborska češnjovka / Samoborska češnofka“ iseloomulik maitse tekib suitsutamise ajal. Suitsutamiseks ettenähtud puidu ettevalmistamiseks valitakse välja haigusvabad palgid, millelt eemaldatakse koor. Puit pannakse põlema suitsuahjust eraldi alal. Pärast punase värvuse saavutamise etappi riputatakse vorstid suitsutusahju, nende alla asetatakse söekiht, millele on puistatud saepurukiht, ning vorste suitsutatakse vastavalt tootespetsifikaadi nõuetele. Toode „Samoborska češnjovka / Samoborska češnofka“ muutub sõltuvalt suitsutamise kestusest ja temperatuurist heledaks kuni tumedaks punakaspruuniks.

Toote „Samoborska češnjovka / Samoborska češnofka“ tähtsust geograafilise piirkonna jaoks, kus seda toodetakse, ja selle mainet näitab kõige paremini Samoborska češnofka festival, mida Samobori linn on kevadlaada raames viimased kümme aastat korraldanud (plakat – Samoborska češnofka 10. festival). Festivali eesmärk on tutvustada ja edendada toote „Samoborska češnjovka / Samoborska češnofka“ traditsioonilist tootmismeetodit ja originaalretsepti, mida tõendavad arvukad artiklid (kohalik sõnumileht Glasnik Samobora i Svete Nedelje, 2. aprill 2010 ja 10. mai 2019).

Samobor ja seda ümbritsev piirkond on turismisihtkoht, kus toitlustusel on oluline roll. Toode „Samoborska češnjovka / Samoborska češnofka“ on pikka aega moodustanud olulise osa piirkonna restoranide, mägimajade ja peretalude gastronoomilisest pakkumisest (Samoborska vinska cesta (Samobori veinitee) – brošüür, Samobori Veiniteede Ühendus, Samobori linn, 2017, lk 26 ja 33, ja Samoborska pivnica restorani menüü) ning mitmesugustel traditsioonilistel üritustel nagu kuulsad Samobori karneval ja Samobori salaamifestival).

Ajakirjas Meso 2009. aastal avaldatud artiklis „Samoborska salamijada“ (Samobori salaamifestival) räägitakse küüslauguvorsti, salaami ja muude soolatud lihatoodete valmistamise traditsioonist Samobori piirkonnas. Toote „Samoborska češnjovka / Samoborska češnofka“ mainet ja selle seost Samobori piirkonnaga tõendavad järgmised laused: „Samobor on laialdaselt tuntud delikatesside rohkuse poolest, mis teeb sellest ühe kõige rikkalikumate kulinaarsete pakkumistega koha. „Muštarda“, „bermet“, „kremšnite“, ulukiliha, „Samoborska češnjovka“ ... naudivad õigustatult gastronoomiliste ikoonide staatust.“ (Ajakiri Meso, Samobori salaamifestival, XI väljaanne, nr 1, 2009, lk 2–3).

Toode „Samoborska češnjovka / Samoborska češnofka“ on traditsioonilistes roogades sageli kasutatav koostisosa. Portaal Dobar život sisaldab küüslauguvorstiga porrulauguhautise retsepti, milles märgitakse, et toode „Samoborska češnjovka / Samoborska češnofka“ on kõrgelt hinnatud toode (portaal Dobar život, 2015, küüslauguvorstiga porrulauguhautis).

Samobori linna ametliku veebisaidi Samobori piirkonna gastronoomiat käsitlevas osas on „Samoborska češnjovka / Samoborska češnofka“ üks tuntumaid gastronoomilisi eritooteid, märkides, et see on „veel üks meie piirkonna maailmatasemel toodetest, mis on andnud Samoborile juba üle sajandi hea maine ning on muutnud selle üha atraktiivsemaks turismi- ja gastronoomiasihtkohaks“. See väide näitab selgelt toote mainet ja lahutamatut seost Samobori piirkonnaga (Samobori linna veebisait, gastronoomia, Samobori salaami ja küüslauguvorst).

Viide tootespetsifikaadi avaldamisele

https://poljoprivreda.gov.hr/UserDocsImages/dokumenti/hrana/proizvodi_u_postupku_zastite-zoi-zozp-zts/SPECIFIKACIJA_Samoborska_%C4%8De%C5%A1njovka_.pdf

(1) ELT L 343, 14.12.2012, lk 1.